Кога трябва да започна с приучването на детето към гърне?
 Няма точно определено време, с което трябва да се съобразявате – това зависи от индивидуалните нужди и физиологични особености на всяко дете . Някои родители започват да поставят детето си на гърнето още от 6-месечна възраст, когато вече седи самостоятелно, докато други смятат, че трябва да е навършило 2 – 3 години .
Според специалистите най-доброто време е между 1,5 и 3 години , т.е. когато нервната система вече функционира достатъчно добре. На тази възраст детето може да контролира отделителните процеси и постепенно започва да осъзнава, че не е особено приятно да си „върши работата“ в гащите или памперса . 
Също така е за предпочитане да поставите началото през летните месеци . Когато започнете да оставяте детето по-дълго време без гащички или пелена, то ще развие по-голяма сетивност и ще разбере, че изпускането води до намокряне. 

